Sagt er að Guð hafi skapað Adam og Evu og líka sagt að mannkynið hafi þróast hægt af öðrum dýrum . Hvort er rétt ? Þessari spurningu er erfitt að svara svo að öllum líki . Fyrir því eru margar ástæður . Málið er viðkvæmt af því að mörgum finnst það snerta grundvallaratriði í lífsskoðunum sínum . Það getur bæði átt við þá sem eru trúaðir sem kallað er og líka hina sem telja sig ekki trúaða . Eins getur svarið líka oltið að nokkru leyti á þeirri merkingu sem við leggjum í orðin . Hvað merkir til dæmis að " Guð hafi skapað " og hvað merkir að eitthvað sé " rétt " ? Vísindavefnum er það metnaðarmál að vilja helst svara spurningum af öllu tagi , svo framarlega sem þær snerta vísindi og þekkingu . Við ætlum því ekki að skorast undan heldur bera hér fram svar sem vonandi er sæmilega skiljanlegt fyrir spyrjendur sem koma úr 12 ára bekk í íslenskum grunnskóla . Síðar ætlum við svo að birta annað og rækilegra svar sem verður kannski ekki eins auðlesið . Þegar menn segja að Guð hafi skapað Adam og Evu ( eða mann og konu eins og stendur á öðrum stað ) , þá getum við skilið það á marga vegu án þess að við séum endilega að hafna Biblíunni sem trúarriti . Til dæmis er hægt að skilja þetta að meira eða minna leyti sem líkingamál í sínu samhengi , kannski eitthvað svipað og þegar við segjum að sólin " komi upp " á morgnana þó að við vitum að í rauninni sé það jörðin sem hreyfist . Þeir sem lengst vilja ganga í svona líkingamálstúlkun á sköpuninni mundu líklega segja að eitthvert skapandi afl hafi verið að verki í heiminum og búið hann til , trúlega á löngum tíma . Þetta skapandi afl megi alveg kalla " Guð " . Síðan mundu sömu menn segja að með þessari túlkun sé engin mótsögn milli sköpunarsögunnar og hugmynda vísindanna um það hvernig heimurinn hafi orðið til . Auk þess sé þessi saga ekki kjarni máls í kristinni trú heldur sé það siðaboðskapurinn og önnur lykilatriði í sögu og boðskap Krists , og þau atriði standi óhögguð eftir þessar pælingar . Þeir sem líta svona á málin mundu líklega svara spurningunni sem svo að hvorttveggja sé rétt en þó hvort samkvæmt sínum skilningi : Sagan um sköpun Adams og Evu sé rétt sem táknrænt líkingamál en fullyrðingin um að maðurinn hafi þróast frá sömu forfeðrum og apar sé rétt í skilningi vísindanna . Hins vegar mundu þá aðrir gera þá athugasemd að með þessu hafi ekkert áunnist og óþarft sé að gera ráð fyrir svona sérstöku skapandi afli ; fullyrðingin um þróun sé rétt en hin röng eða tilhæfulaus . Þannig er hægt að líta með ýmsum hætti á þessi mál . Þó að við skorumst ekki undan að fjalla um þau , þá ætlum við okkur ekki þá dul að allir fái hér það svar sem þeir voru að leita að ! Útgáfudagur Eva Björg Bjarnadóttir , Hlíf Samúelsdóttir og Natalía Enika Scheving